B. Osobitná časť

K Čl. I

Zámerom navrhovanej úpravy v § 62 ods. 2 je vytvoriť legislatívne podmienky pre zapojenie Ministerstva práce, sociálnych vecí a rodiny Slovenskej republiky ako ústredného orgánu štátnej správy do systému podpory športu, a to najmä v oblasti podpory športovej reprezentácie zdravotne postihnutých športovcov s cieľom zabezpečiť rovnaký právny základ pre rezortné športové stredisko s jasným sociálnym rozmerom a integráciou do verejnej politiky. Navrhované športové stredisko zriadené v podmienkach rezortu Ministerstva práce, sociálnych vecí a rodiny Slovenskej republiky bude okrem vrcholovej športovej prípravy poskytovať aj športové a sociálne služby, ktoré zodpovedajú špecifikám športu zdravotne postihnutých a cieľom rezortu práce, sociálnych vecí a rodiny.

Navrhovaná úprava zároveň zodpovedá princípom rovnosti, nediskriminácie a podpory aktívneho života osôb so zdravotným postihnutím v súlade s medzinárodnými záväzkami Slovenskej republiky, najmä Dohovorom OSN o právach osôb so zdravotným postihnutím.

K Čl. II

V nadväznosti na § 19 ods. 2 a 6 zákona č. 400/2019 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení neskorších predpisov navrhuje sa účinnosť právneho predpisu od 1. januára 2027.

